Majbrit Berlau (EL), 2005-04-27:
Er vi ikke langt fra, at en forskningsmedarbejder skulle være nok til at afdække området?
Det er muligt, at en forskningsmedarbejder, hvis vedkommende kunne trække på en lang række andre centre, ville være i stand til at starte forskningsprojekter af forskellig art, men bestemt ikke gennemføre dem alene.
Det var det ene.
Men det andet er, at det også er nogle helt strukturelle forhold, vi skal ind at kigge på i forhold til, hvordan vi har indrettet vores sundhedssystem, og helt specifikt skal vi skabe større viden på uddannelsesinstitutionerne, der uddanner sundhedspersonalet, som faktisk skal varetage den her opgave.
Jeg tror heller ikke, at det her forskningscenter alene ville være i stand til at løfte den opgave.
Det er også derfor, Enhedslisten faktisk mener, at der skal postes flere penge i sådan et projekt her.
Enhedslisten finder De Radikales beslutningsforslag noget uklart.
Vi mener, at det stritter lidt og ikke rigtig ved, hvilken retning det skal vælge, og vi synes endda, der er formuleringer, som lægger meget vægt på et individualistisk syn og udtrykker en opfattelse, vi er imod.
Enhedslisten ønsker, at der i forslaget indarbejdes en helt klar fokus på, at forskning skal have fokus på de strukturelle barrierer, der kan være i sundhedsvæsenet, hvis sundhedsvæsenet ikke rummer alle de forskelligheder, der er i befolkningen.
Forskelligheder kan optræde på tværs af køn, alder og samfundsklasseforhold, og det er vigtigt, at strukturerne er i fokus frem for at søge forklaringer i et individuelt særkende, da det kan blive meget stemplende og medvirke til, at særlige grupper bliver tillagt et særkende, der er helt hen i vejret, f.eks. at finner altid går med kniv eller andet.
Holdningen bag kravet om, at den strukturelle fokus indarbejdes i forslaget, tager afsæt i, at alle mennesker er forskellige, også blandt de etniske minoriteter, og det er vigtigt at fastholde, da vi ellers bevæger os hen imod en meget uheldig stempling af minoritetsgrupperne.
I et forsøg på at forstå forslaget lidt bedre har vi gjort os den ulejlighed at kigge lidt på den norske kompetenceenhed for minoritetssundhed, NAKMI – en meget sexet forkortelse – som er et meget konkret eksempel på det, De Radikale peger på bør efterlignes i Danmark.
NAKMI’s opgaver er forskellige.
Den skal f.eks. fremskaffe, samordne og formidle tværfaglig viden og kompetencer og tilrettelægge udveksling af viden og erfaring blandt forskere, klinikere og brugere.
Centeret har også lavet projekter om forbedringer af tolketjeneste i sundhedsvæsenet – noget som virkelig er en mangelvare i Danmark – og NAKMI har lavet konferencer om ungdom, fritid og deltagelse i livet i det flerkulturelle Oslo.
Hvis det er den type konkrete tiltag, der kan bruges til at forbedre sundhedsvæsenets evne til at håndtere mennesker med en anden kulturel og etnisk baggrund, De Radikale har i tankerne, er vi i Enhedslisten meget positive over for beslutningsforslaget.
Jeg vil også sige, at hvis det forslag om en forskningsmedarbejder, ministeren nævnte heroppefra, sigter på at arbejde hen imod en national handlingsplan, som SF foreslår, er vi sådan set som udgangspunkt også meget positive.
Men det er meget, meget vigtigt, at der fokuseres på det strukturelle i debatten frem for på det individualistiske synspunkt, at man er meget forskellig, bare fordi man har en mørkere hudfarve.
Så vil jeg bare lige rette et sidste suk til hr. Naser Khader, og det er, at vi mener, den økonomiske ramme er en anelse uambitiøs.
De Radikale foreslår at afsætte 2,5 mio. kr. om året i 4 år.
Vi har kigget på det norske center NAKMI, som har 4½ stilling fordelt på otte personer, og det vil ikke være muligt med en økonomisk ramme som den, De Radikale foreslår.
Det vil være lige i underkanten.
Som udgangspunkt er Enhedslisten altså meget positiv over for tiltag, der kan sætte fokus på den problematik, der findes, og vi er meget interesserede i at gå videre med debatten – især hvis man anlægger en meget strukturel fokus, altså at det er sundhedsvæsenet, der skal forbedres, og ikke den enkelte person, der skal forandre sig.